Na temelju članka 20. Zakona o zaštiti prijavitelja nepravilnosti (NN 46/2022. i članka 60. Statuta Srednje škole Zabok, Školski odbor na \_\_\_ sjednici održanoj dana \_\_\_\_\_\_\_\_\_\_\_\_\_\_\_\_\_\_\_ donosi

 **PRAVILNIK O POSTUPKU UNUTARNJEG PRIJAVLJIVANJA**

 **NEPRAVILNOSTI I IMENOVANJU POVJERLJIVE OSOBE I NJEZINA ZAMJENIKA**

I. OPĆE ODREDBE

 Članak 1.

Ovim Pravilnikom o postupku prijavljivanja nepravilnosti i imenovanju povjerljive osobe (u daljnjem tekstu: Pravilnik) pobliže se uređuje:

1. postupak unutarnjeg prijavljivanja nepravilnosti u Srednjoj školi Zabok (u daljnjem tekstu: Škola)

2. imenovanje povjerljive osobe i njezina zamjenika za zaprimanje prijava nepravilnosti i vođenje postupka u vezi s prijavom nepravilnosti

3. prava osoba u postupku prijavljivanja i zaštita prijavitelja i čuvanje podataka zaprimljenih u prijavi nepravilnosti od neovlaštenog otkrivanja

 Članak 2.

Nepravilnosti su kršenja zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koje predstavljaju ugrožavanje javnog interesa, a koja su povezana s obavljanjem poslova u Školi.

Prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova u školi.

Povjerljiva osoba je zaposlenik Škole imenovana za zaprimanje prijava nepravilnosti i vođenje postupka u vezi s prijavom nepravilnosti.

Unutarnje prijavljivanje nepravilnosti je otkrivanje nepravilnosti u Školi.

Nadležno tijelo za vanjsko prijavljivanje nepravilnosti je pučki pravobranitelj.

 Članak 3.

Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

II. POSTUPAK UNUTARNJEG PRIJAVLJIVANJA NEPRAVILNOSTI

 Članak 4.

Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

Prijava nepravilnosti sadrži podatke o Prijavitelju, naziv Škole, podatke o osobi i/ili osobama na koje se prijava odnosi, datum prijave i opis nepravilnosti koja se prijavljuje.

Prijava se podnosi neposredno u pisanom obliku, a istu je moguće poslati poštom, dostaviti u elektroničkom obliku ili usmeno izjaviti na zapisnik.

 Članak 5.

Po zaprimanju prijave povjerljiva osoba će:

* Zaprimiti prijavu nepravilnosti i potvrditi primitak prijave u roku od sedam dana od dana primitka
* Bez odgode poduzeti radnje iz svoje nadležnosti potrebne za zaštitu prijavitelja nepravilnosti
* Ispitati prijavu nepravilnosti i dostaviti prijavitelju povratku informaciju o prijavi u pravilu u roku od 30 dana, a ne dulje od 90 dana od dana potvrde o primitku prijave ili ako potvrda nije poslana prijavitelju, nakon proteka sedam dana od dana podnošenja prijave
* Ako nepravilnost nije riješena s poslodavcem bez odgode ju proslijediti ovlaštenim tijelima na postupanje
* U roku 30 dana obavijestiti nadležno tijelo za vanjsko prijavljivanje o zaprimljenim prijavama i ishodu postupanja
* Čuvati identitet prijavitelja nepravilnosti i podatke zaprimljene u prijavi od neovlaštenog otkrivanja
* Bez odgode poduzeti radnje potrebne za zaštitu prijavitelja, ukoliko isti učini vjerojatnim da jest ili bi mogao biti žrtva štetne radnje zbog prijave nepravilnosti

Povjerljive osobe i tijelo nadležno za vanjsko prijavljivanje vode evidenciju o svakoj zaprimljenoj prijavi. Prijave se čuvaju u trajnom obliku sukladno nacionalnom pravu kojim je regulirana zaštita i obrada dokumentacije. Evidencije i Zapisnici o prijavama vode se u skladu s člankom 18. Zakona o zaštiti prijavitelja nepravilnosti (NN 46/2022).

III. IMENOVANJE POVJERLJIVE OSOBE I ZAMJENIKA ZA ZAPRIMANJE PRIJAVA NEPRAVILNOSTI

 Članak 6.

Poslodavac je dužan imenovati povjerljivu osobu i njezina zamjenika na prijedlog radničkog vijeća.

Poslodavac je dužan pisanim putem zatražiti od radničkog vijeća prijedlog osobe koju će imenovati za povjerljivu osobu za zaprimanje prijava nepravilnosti kao i zamjenika. Radničko vijeće dužno je u roku od 8 dana od dana primitka pismena odgovoriti Poslodavcu.

Imenovanu povjerljivu osobu i njezina zamjenika poslodavac će razriješiti bez odgađanja na temelju prijedloga radničkog vijeća te pokrenuti postupak za novo imenovanje najkasnije u roku od 30 dana od razrješenja.

IV. ZAŠTITA PRIJAVITELJA NEPRAVILNOSTI I ČUVANJE PODATAKA ZAPRIMLJENIH U PRIJAVI NEPRAVILNOSTI

 Članak 7.

Postupak zaštite Prijavitelja započinje dostavljanjem prijave nepravilnosti i provodi se sukladno propisima koje primjenjuje pučki pravobranitelj te odredbama Zakona o zaštiti prijavitelja nepravilnosti (NN 46/2022.)

Škola će poduzeti sve nužne i potrebne mjere kako bi zaštitila Prijavitelja od štetne radnje te će poduzeti nužne mjere radi zaustavljanja štetnih radnji i otklanjanja njihovih posljedica. Prijavitelj nepravilnosti ima pravo na zaštitu identiteta i povjerljivosti, sudsku zaštitu, naknadu štete, primarnu besplatnu pravnu pomoć u skladu sa zakonom kojim se uređuje pravo na besplatnu pravnu pomoć, emocionalnu podršku i drugu zaštitu predviđenu Zakonom.

Identitet Prijavitelja, odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti zaštićeni su. Iznimno, a ukoliko Prijavitelj pristane na otkrivanje tih podataka ili ukoliko je u tijeku postupka nužno otkriti identitet Prijavitelja, a u skladu s propisima kojima se uređuje zaštita osobnih podataka, sam identitet Prijavitelja se može otkriti.

 Članak 8.

Osoba kojoj Prijavitelj prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.

Povezana osoba ima pravo na zaštitu kao prijavitelj ukoliko učini vjerojatnim da je prema njoj počinjena štetna radnja zbog povezanosti s Prijaviteljem.

Škola čuva podatke zaprimljene u prijavi od neovlaštenog otkrivanja, osim ukoliko isto nije suprotno Zakonu.

V. PRIJELAZNE I ZAVRŠNE ODREDBE

 Članak 9.

Ovan Pravilnik stupa na snagu osmog dana nakon objave na oglasnoj ploči Škole.

KLASA:

URBROJ:

Zabok,

 PREDSJEDNIK ŠKOLSKOG ODBORA:

 Ivan Petek,mag.oec.

Ovaj Pravilnik objavljen je na oglasnoj ploči Škole dana \_\_\_\_\_\_\_\_\_\_\_\_\_\_\_\_\_\_\_ te je isti stupio na snagu dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_.

 TAJNICA:

 Marijana Franc,bacc.